Cabo Delgado

Cabo Delgado on Mosambikin pohjoisin maakunta.
Maantiede ja hallinto.
Cabo Delgado sijaitsee Mosambikin pohjoisosassa ja sen pinta-ala on 82 625 neliökilometriä. Koko maan pinta-alasta se kattaa 10,34 prosenttia. Pinta-alasta maata on 77 865 km² ja sisävesiä 4 760 km². Maakunta rajautuu pohjoisessa Tansanian vastaiseen rajaan. Rajalla kulkee Ruvumajoki. Idässä on Intian valtameri ja rannikon pituus on 430 kilometriä. Lännessä sijaitsee Niassan maakunta ja etelässä Nampula.
Maakunta jakautuu seitsemääntoista piiriä, jotka ovat Ancuaben, Balaman, Chiúren, Ibon, Macomian, Mecúfin, Melucon, Metugen, Mocímboa da Praian, Montepuezin, Muedan, Muidumben, Namunon, Nangaden, Palman, Pemban ja Quissangan piirit.
Historia.
Alueen rannikolla vaikuttivat aikanaan etenkin swahili- ja arabikauppiaat. Portugalilaiset alkoivat vaikuttaa Vasco da Gaman saavuttua Intian valtamerelle. Varsinainen siirtomaakehitys alkoi kuitenkin vasta 1800-luvulla. Mosambik itsenäistyi vuonna 1975. Itsenäisyyssodan aikana alue tunnettiin Frelimon tukialueena. Myöhemmin alueella ovat vaikuttaneet islamistiset ääriliikkeet, kuten Ansar al-Sunna.
Talous.
Paikallisten tärkein elinkeino on omavarainen maatalous. Maataloutta harjoitetaan pääasiassa perinteisin menetelmin. Alueella kasvatetaan esimerkiksi durraa, maissia, bataattia, kassavaa, hirssiä ja riisiä. Rannikolla ja Ruvumajoen vesistössä harjoitetaan myös kalastusta.
Vuonna 2012 uutisoitiin alueelta löytyneen suuria maakaasuesiintymiä. Esiintymien arvon on arvioitu eri tahoilta olevan arvoltaan keskipitkällä aikavälillä noin 53 miljardia euroa (60 miljardia dollaria). Esiintymien hyödyntämiseen ovat sijoittaneet esimerkiksi ranskalainen Total, amerikkalainen ExxonMobil, italialainen Eni ja kiinalainen China National Petroleum Corporation (CNPC). Hallinnon mukaan esiintymien hyödyntämisen oli tarkoitus alkaa vuonna 2023, mutta hanketta ovat varjostaneet alueen levottomuudet. Palman piiriin on Mosambikin LNG-hankkeen rakennustöiden vuoksi rakennettu oma lentoasemansa ja perustettu sotilaiden ja turvallisuusviranomaisten vartioima erityisturvallisuusalue. LNG-hankkeen manteretta läheisempää tuotantoaluetta 1 varten on rakenteilla yli 40 kilometrin putkisto maalle rakennettavan kaasun nesteytyslaitokseen. LNG-hankkeen alueen 4 ensimmäinen tuotantolautta tuotiin Capo Delgadon edustalle tammikuussa 2022. Päätös toisesta alueen 4 tuotantolautasta oli odotettavissa 2024. 
Alueelta kaivetaan myös esimerkiksi rubiineja, topaaseja, nikkeliä ja marmoria. Laiton kaivostoiminta on huomattavan yleistä.
Väestö.
Mosambikin neljäs väestönlaskenta (2017) antoi maakunnan väkiluvuksi 2,288 miljoonaa. Mosambikin tilastokeskuksen tuoreempi arvio maakunnan väkiluvuksi oli 2,597 miljoonaa (2021).
Suurin etninen ryhmä ovat makondet. Uskonnoltaan paikalliset ovat muslimeja ja katolisia.
Cidade-tason kaupunkeja maakunnan sivusto mainitsee olevan viisi: Chiúre, Mocímboa da Praia, Montepuez, Mueda ja Pemba. Väestöstä vain 4,4 prosenttia asui kaupungeissa (2020).
Maakunnan väestöstä 60,7 prosenttia on lukutaidottomia (2020).
Väestö piirikunnittain.
Aluehallintoa varten maakunta jakautuu 17 piiriin, joista yksi on Pemban kaupunki. Nämä on lueteltu väkilukuineen (VL 2017) ja pinta-aloineen oheisessa taulukossa. Uudemmissa tilastoissa useiden piirien pinta-alat poikkeavat allaolevasta (piirirajoja uudistettiin 2018 tienoilla).